BEGRUNDELSE

1.BAGGRUND FOR FORSLAGET

•Forslagets begrundelse og formål

Den 29. marts 2017 meddelte Det Forenede Kongeriges regering ("Det Forenede Kongerige") Det Europæiske Råd, at landet har til hensigt at udtræde af Den Europæiske Union ("EU"), som Det Forenede Kongerige i dag er medlem af. Det forventes, at Det Forenede Kongerige udtræder af EU den 30. marts 2019.

Det Forenede Kongeriges udtræden af EU har ikke kun betydning for det bilaterale samarbejde mellem Det Forenede Kongerige og EU, men i særdeleshed også for landets forpligtelser indgået i overenskomsten om oprettelse af Verdenshandelsorganisationen ("WTO"). Både Det Forenede Kongerige og EU er medlemmer af WTO. Da De Europæiske Fællesskaber accepterede WTO-aftalen og de multilaterale handelsaftaler i 1994, blev listen over indrømmelser og forpligtelser, der er vedlagt som bilag til den almindelige overenskomst om told og udenrigshandel 1994 ("GATT 1994") for De Europæiske Fællesskaber ("EU's WTO-liste"), samtidig også vedlagt aftalen for Det Forenede Kongerige. EU's liste indeholder derfor forpligtelser, der også gælder for Det Forenede Kongerige i landets kapacitet af WTO-medlem. EU's forpligtelser for varer vil fortsat gælde på EU's område, men det er nødvendigt at foretage visse tilpasninger af de gældende kvantitative forpligtelser, navnlig toldkontingenterne, for at afspejle Det Forenede Kongeriges udtræden af EU.

De nuværende mængder for EU's WTO-bundne toldkontingenter for landbrugsprodukter, fisk og industriprodukter er fastsat med udgangspunkt i, at Det Forenede Kongerige er medlem og udgør en del af EU's marked. Disse toldkontingenter gælder således for EU's marked inklusive Det Forenede Kongerige. Det er derfor nødvendigt at afspejle det faktum, at EU's WTO-liste ikke længere vil gælde for Det Forenede Kongerige efter landets udtræden af EU eller senest efter den 31. december 2020, såfremt de overgangsordninger, der aftales mellem EU's og Det Forenede Kongeriges forhandlere som en del af udtrædelsesaftalen, træder i kraft.

Tilpasningen af EU's WTO-bundne toldkontingenter indebærer fordeling af de gældende mængder mellem Det Forenede Kongerige og EU, med henblik på at denne fordeling træder i kraft på den dato, hvor EU's WTO-liste ikke længere gælder for Det Forenede Kongerige.

Med henblik på at bevare klarheden og forudsigeligheden i det multilaterale handelssystem sendte EU og Det Forenede Kongerige den 11. oktober 2017 en fælles skrivelse til det samlede WTO-medlemskab, der beskriver den primære begrundelse for og principperne bag denne fordeling. Efterfølgende har EU og Det Forenede Kongerige aktivt og på åben og gennemsigtig vis samarbejdet med deres vigtigste handelspartnere i WTO om dette spørgsmål.

I henhold til artikel XXVIII i GATT 1994 skal EU gennemføre forhandlinger med visse berørte WTO-medlemmer for at ændre EU's WTO-liste, hvor denne indeholder toldkontingentmængder, ved at fordele disse toldkontingenter. Med henblik herpå fremlægger Kommissionen sideløbende en henstilling til Rådets afgørelse, som ledsages af et udkast til forhandlingsdirektiver, og som bemyndiger Kommissionen til at indlede forhandlinger med de berørte WTO-medlemmer. Der vil blive indledt forhandlinger med berørte WTO-medlemmer, for hvilke det er konstateret, at de har væsentlige markedsadgangsinteresser (en såkaldt hovedleverandørinteresse eller væsentlig interesse eller en oprindelig forhandlingsret), jf. artikel XXVIII i GATT 1994, under hvert enkelt toldkontingent. Det forventes, at Det Forenede Kongerige indleder de nødvendige procedurer om oprettelse af landets egen liste over indrømmelser og forpligtelser vedlagt som bilag til GATT 1994, herunder de fordelte kvantitative forpligtelser.

I lyset af den tidsramme, som forhandlingerne skal gennemføres inden for, kan det ikke udelukkes, at der i nogle af disse forhandlinger med de enkelte WTO-medlemmer under artikel XXVIII i GATT 1994 om en eller flere toldkontingenter først indgås en aftale efter den givne frist, der er betinget af den dato, hvor EU's WTO-liste ikke længere gælder for Det Forenede Kongerige. Det er derfor nødvendigt at sikre, at EU kan gå videre med fordelingen af toldkontingenterne ved at ændre WTO-toldindrømmelserne, hvis der ikke foreligger sådanne aftaler, og at Kommissionen tildeles de nødvendige beføjelser til følgelig at ændre de relevante EU-bestemmelser om åbningen og anvendelsen af de relevante toldkontingenter.

Med henblik på at sikre at denne proces er kompatibel med EU's forpligtelser i henhold til WTO-aftalen, særlig artikel XXVIII i GATT 1994, bør denne fordeling være baseret på de eksisterende handelsstrømme under hvert enkelt toldkontingent for en nylig, repræsentativ tidsperiode. Der bør følges en konsekvent tilgang til alle toldkontingenter, bl.a. hvad angår data og metode. Det er vigtigt, at de andre WTO-medlemmers nuværende overordnede markedsadgang til EU og Det Forenede Kongerige bevares i overensstemmelse med artikel XXVIII, stk. 2, i GATT 1994.

Kommissionen har i forbindelse med forslaget til fordeling af de relevante toldkontingenter anvendt en klar og objektiv metode, der er fastlagt i fællesskab med Det Forenede Kongerige. I første omgang blev Det Forenede Kongeriges andel af anvendelsen af hvert enkelt toldkontingent fastlagt. Anvendelsesandelen (%) er Det Forenede Kongeriges andel af den samlede EU-import under toldkontingentet over en nylig, repræsentativ treårig periode (2013-2015). I anden omgang blev denne anvendelsesandel derpå anvendt på hele listen over toldkontingentmængder med henblik på at fastlægge Det Forenede Kongeriges andel af et givet toldkontingent. EU's andel er således den resterende del af det pågældende toldkontingent. Dette betyder, at den samlede mængde for et givet toldkontingent ikke ændres (dvs. EU-27-mængden = den gældende EU-28-mængde – Det Forenede Kongeriges mængde). De underliggende data er trukket ud af Quota2-databasen for toldkontingenter, der administreres af GD TAXUD, og AMIS-databasen (Agricultural Markets Information System) for toldkontingenter, der administreres af GD AGRI.

I tilfælde hvor der ikke er registreret nogen handel for et bestemt toldkontingent i referenceperioden, blev der anvendt to alternative metoder til fastlæggelse af Det Forenede Kongeriges anvendelsesandel. I tilfælde hvor der findes et andet toldkontingent med præcis den samme varebeskrivelse, blev anvendelsesandelen for det identiske toldkontingent anvendt på det toldkontingent, for hvilket der ikke var registreret nogen handel i referenceperioden. I tilfælde hvor der heller ikke findes et toldkontingent med en identisk varebeskrivelse, blev formlen til beregning af anvendelsesandelen anvendt på EU's import for de tilsvarende toldpositioner uden for toldkontingentet.

Den 13. marts 2018 underskrev EU og New Zealand en aftale i henhold til XXIV.6 i GATT 1994 som opfølgning på Kroatiens tiltrædelse af EU. Denne aftale afventer i øjeblikket Europa-Parlamentets godkendelse, hvorpå den kan indgås af Rådet. Aftalen vil øge toldkontingentet for "Kød af får og geder, fersk, kølet eller frosset", der er tildelt New Zealand (løbenummer 092013) med 135 ton, således at mængden når op på 228 389 ton. Den tilsvarende mængde for EU-27 vil være på 114 184 ton.

•Sammenhæng med de gældende regler på samme område

Dette forslag er i overensstemmelse med EU's igangværende tiltag i forbindelse med forberedelsen af Det Forenede Kongeriges udtræden af EU på en velordnet måde, jf. navnlig EU's og Det Forenede Kongeriges fælles skrivelse til WTO-medlemskabet af 11. oktober 2017.

•Sammenhæng med Unionens politik på andre områder

Som ovenfor.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET